Občina Medvode, Cesta komandanta Staneta 12, 1215 Medvode, na podlagi 57. člena Zakona o javnih uslužbencih (Uradni list RS, št. 63/07 - uradno prečiščeno besedilo, 69/08 - ZTFI-A, 69/08 - ZZavar-E, 65/08, 40/12 - ZUJF, 49/20 - ZIUZEOP, 61/20 - ZIUZEOP-A, 152/20 - ZZUOOP, 158/20 - ZIntPK-C, 175/20 - ZIUOPDVE, 203/20 - ZIUPOPDVE, 195/20, 28/21 - skl. US) objavlja interni natečaj za zasedbo uradniškega delovnega mesta

**OBČINSKI REDAR, DM 12**

Delovno mesto Občinski redar, DM 12, šifra C065005, je uradniško delovno mesto, ki se lahko opravlja v nazivu Občinski redar III, Občinski redar II in Občinski redar I.

Kandidat, ki se bo prijavil na prosto delovno mesto, mora izpolnjevati naslednje pogoje:

* Peta raven izobrazbe:

15001 Srednje tehniško in drugo strokovno izobraževanje/srednja strokovna izobrazba

15002 Srednje splošno izobraževanje/srednja splošna izobrazba

15999 Srednje tehniško in drugo strokovno ter splošno izobraževanje/srednja strokovna in splošna izobrazba, drugje nerazporejeno

Področje: /

* najmanj 6 mesecev delovnih izkušenj,
* znanje uradnega jezika,
* vozniški izpit B kategorije,
* opravljeno obvezno usposabljanje za imenovanje v naziv,
* strokovni izpit iz upravnega postopka,
* opravljen preizkus znanja za opravljanje nalog občinskega redarstva in za uporabo pooblastil občinskega redarja,
* državljanstvo Republike Slovenije,
* ne sme biti pravnomočno obsojen zaradi naklepnega kaznivega dejanja, ki se preganja po uradni dolžnosti in ne sme biti obsojen na nepogojno kazen zapora v trajanju več kot šest mesecev,
* zoper kandidata ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je kandidat pridobil z opravljanjem del v organih javne uprave in drugih državnih organih na podobnih delovnih mestih za eno stopnjo nižje izobrazbe, razen pripravništva. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Okvirno delovno področje je delo na Oddelku za splošne, premoženjsko pravne in družbene zadeve v okviru občinske uprave Občine Medvode. Naloge, ki se bodo opravljale na delovnem mestu, se v večini izvajajo na terenu in med drugim vključujejo:

* nadzor nad izvajanjem zakonov in odlokov občine ter izvajanje pooblastil iz stvarne pristojnosti občinskega redarstva,
* izvajanje nalog v skladu s prednostnimi nalogami, določenimi v občinskem programu varnosti,
* izdajanje plačilnih nalogov,
* vodenje enostavnih upravnih postopkov na I. stopnji,
* izdajanje odredb v skladu z odlokom občine,
* vodenje predpisanih evidenc,
* priprava analiz in poročil ter
* opravljanje drugih nalog iz delovnega področja oddelka po odredbi nadrejenega.

V skladu z 20. členom Zakona o občinskem redarstvu (Uradni list RS, št. 139/06, 9/17) morajo pooblaščene uradne osebe občinskega redarstva opraviti predpisan preizkus znanja za opravljanje nalog občinskega redarstva in za uporabo pooblastil občinskega redarja. Dokler občinski redar ne opravi strokovnega usposabljanja in preizkusa znanja, je občinski redar - pripravnik in ne sme samostojno opravljati nalog občinskega redarja. Občinski redar - pripravnik mora opraviti preizkus znanja najkasneje eno leto po sklenitvi pogodbe o zaposlitvi.

Pri izbranemu kandidatu se bo preverjalo ali ima opravljeno obvezno usposabljanje za imenovanje v naziv. Kandidati, ki so opravili strokovni izpit za imenovanje v naziv skladno z določbami Zakona o javnih uslužbencih in /ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu Zakona o javnih uslužbencih. V nasprotnem primeru bo moral izbrani kandidat obvezno usposabljanje za imenovanje v naziv, v skladu s prvim odstavkom 89. člena Zakona o javnih uslužbencih, opraviti najkasneje v enem letu od sklenitve pogodbe o zaposlitvi.

Pri izbranemu kandidatu se bo preverjalo ali ima opravljen strokovni izpit iz upravnega postopka. V nasprotnem primeru bo moral izbrani kandidat strokovni izpit iz upravnega postopka, v skladu z 31. členom Zakona o splošnem upravnem postopku (Uradni list RS, št. 24/06 - uradno prečiščeno besedilo, 105/06 - ZUS-1, 126/07, 65/08, 8/10, 82/13, 36/20 - ZZUSUDJZ, 61/20 - ZZUSUDJZ-A, 175/20 - ZIUOPDVE, 203/20 - ZIUPOPDVE) opraviti najkasneje v treh mesecih od sklenitve delovnega razmerja.

Prijava mora vsebovati pisno izjavo, iz katere mora biti razvidno:

1. izpolnjevanje pogoja izobrazbe: v izjavi kandidat navede raven in smer izobrazbe, datum (dan, mesec, leto) zaključka izobraževanja, pridobljen strokovni naziv ter izobraževalno ustanovo, pri kateri je bila izobrazba pridobljena;
2. izpolnjevanje pogoja zahtevanih delovnih izkušenj: v izjavi kandidat navede vse dosedanje delovne izkušnje, datum sklenitve in datum prekinitve delovnega razmerja oziroma dela pri posameznemu delodajalcu ter kratko opiše delo, ki ga je opravljal pri tem delodajalcu ter navede raven zahtevnosti dela (raven zahtevane izobrazbe za opravljanje dela na posameznem delovnem mestu); navede podatek ali je bilo delo opravljeno na podlagi pogodbe o zaposlitvi, študentskega dela oziroma druge oblike opravljanja dela;
3. ali ima opravljen strokovni izpit iz upravnega postopka - v kolikor ima kandidat opravljen strokovni izpit, navede številko in datum izdaje potrdila;
4. ali ima opravljeno obvezno usposabljanje za imenovanje v naziv - v kolikor ima kandidat opravljeno usposabljanje za imenovanje v naziv, navede številko in datum izdaje potrdila;
5. ali ima opravljen preizkus znanja za opravljanje nalog občinskega redarstva in za uporabo pooblastil občinskega redarja - v kolikor ima kandidat opravljeno preizkus, navede številko in datum izdaje potrdila;
6. da:
* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
1. da za namen tega internega natečaja dovoljuje Občini Medvode pridobitev podatkov iz prejšnje točke tega razpisa iz uradnih evidenc. V primeru, da kandidat z vpogledom v uradne evidence ne bo soglašal, bo moral sam predložiti ustrezna dokazila;
2. da se komunikacija med kandidatom in delodajalcem lahko opravlja preko elektronske pošte.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja in veščine, ki jih je pridobil.

V izbirnem postopku se bodo za preverjanje strokovne usposobljenosti uporabljale metode v skladu z 22. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10), na podlagi katerih se bodo kandidati postopno izločali.

V izbirni postopek se v skladu z 21. členom Uredbe o postopku za zasedbo prostega delovnega mesta v organih državne uprave in v pravosodnih organih ne uvrsti kandidat, ki ne izpolnjuje zahtevanih pogojev.

Od izbranega kandidata pričakujemo zanesljivost, natančnost, samostojnost, prilagodljivost, komunikativnost in sposobnost za delo v skupini ter pripravljenost za stalno strokovno usposabljanje.

Z izbranim kandidatom bo sklenjeno delovno razmerje za nedoločen čas s polnim delovnim časom in s štirimesečnim poskusnim delom. Izbrani kandidat bo delo opravljal v uradniškem nazivu Občinski redar III, z možnostjo napredovanja v naziv Občinski redar II in Občinski redar I. Izbrani kandidat bo delo opravljal na terenu ter na sedežu Občine Medvode, Cesta komandanta Staneta 12, 1215 Medvode. Polni delovni čas bo razporejen v skladu z internim pravilnikom, posebnost delovnega časa je občasno delo izven rednega delovnega časa.

Kandidat vloži prijavo v pisni obliki, ki jo pošlje v zaprti ovojnici z označbo (interni natečaj – Občinski redar, DM 12) na naslov: Občina Medvode, Cesta komandanta Staneta 12, 1215 Medvode, in sicer v roku 8 dni od objave internega natečaja na spletni strani Portala GOV.SI. Za pisno obliko prijave se šteje tudi elektronska oblika, poslana na elektronski naslov občine obcina@medvode.si, s pripisom »Občinski redar, DM 12«, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni v roku 8 dni po izbiri. Obvestilo o končanem internem natečaju bo objavljeno na spletni strani občine.

Informacije o izvedbi javnega natečaja kandidat dobi na tel. 01 361 95 31 (direktorica občinske uprave) ali 01 361 95 24 (Ankica J. Kožar).

V besedilu natečaja uporabljeni izrazi, zapisani v moški slovnični obliki, so uporabljeni kot nevtralni za ženske in moške.